钦定古今图书集成/明伦汇编/官常典/第277卷 > 《博士箴》汉·扬雄
## 钦定古今图书集成/明伦汇编/官常典/第277卷 > 《博士箴》汉·扬雄

洋洋三代，典礼是修。画为辟雍，国有学校，侯有泮宫。
各有攸教，德用不陵。昔在文王，经启其轨。勖于德音，
而思皇多士，多士作桢。惟周以宁，国人兴让。虞芮，质
成公刘。挹行潦而浊乱斯清。官操其业，士执其经。昔
圣人之绥俗，莫美于施化。故孔子观夫《大学》，而知为
王之《易》《易》。大舜南面，无为而衽。席平还师，阶级之间，
三苗以怀。秦作无道，斩决天纪。漫彼王迹，而坑夫术
士。《诗》《书》是泯，家言是守。俎豆不陈，而颠其社稷。故仲
尼不对问陈，而胡簋是遵。原伯非学，而闵子知周之
不振。儒臣司典，敢告在宾。